Panayiotou-saak: ‘Ons is baie bly’Costa Panayiotou ondersteun sy seun Christopher in die hof. Foto: ANA Landdros Abigail Beeton het Panayiotou se nuutste aansoek geweier en gesê sy regspan het geen nuwe feite aan die hof voorgelê om sy vrylating op borgtog te regverdig nie. Volgens Beeton kon Panayiotou nie enige buitengewone omstandighede aanvoer oor hoekom hy op borgtog vrygelaat moet word nie. Beeton het gesê dit is nie haar werk om ŉ bevinding te maak oor die verdediging se argument dat die staat ŉ swak saak teen Panayiotou het nie. Volgens Beeton moet die verhoorhof besluit oor vrae oor die geloofwaardigheid van bewyse. Panayiotou word daarvan beskuldig dat hy sy vrou, Jayde, se ontvoering en moord in April verlede jaar gereël het. Hy het na bewering vir Luthando Siyoni, ŉ uitsmyter by Panayiotou se nagklub, betaal om ŉ huurmoordenaar, Sizwezakhe Vumazonke, te kry om die daad uit te voer. Hy word al langer as ŉ jaar in die St Albans-gevangenis aangehou. Tony Inggs, Jayde se suster, het intussen gesê hulle is verlig oor Beeton se uitspraak. “Ons is regtig net baie bly, ons het nie geweet watter kant toe dit gaan gaan nie en ons is net bly dit het in hierdie rigting gegaan.” Panayiotou en sy medebeskuldigdes se verhoor sal na verwagting op 10 Oktober in die hooggeregshof in Port Elizabeth begin. Lees alle vorige berigte oor Christopher Panayiotou op Maroela Media.